Najavljeno novo izdanje LFF-a

**Liburnija diše dokumentarni film!**

*14. Liburnia Film Festival na novoj lokaciji // 28 novih hrvatskih dokumentaraca u programu, 22 u konkurenciji // četiri svjetske, dvije hrvatske i četiri festivalske premijere // stari znanci i nova dokumentaristička imena na istom platnu // edukacija // turneja i novi program*

**OPATIJA, 26.7.2016** – Četrnaesto izdanje Liburnia Film Festivala održat će se od 22. do 26. kolovoza 2016. na Ljetnoj pozornici Opatija, a u petodnevnom programu bit će prikazano **28 novih hrvatskih dokumentaraca**, od kojih su **22 u konkurenciji** za sedam festivalskih nagrada, te još njih šest u popratnom programu, najavili su na konferenciji za medije u utorak direktor festivala Oliver Sertić, izvršna direktorica LFF-a Jelena Androić i ravnateljica Festivala Opatija Rajna Miloš.

„Drago nam je da su i ove godine neki filmaši odabrali Liburnia Film Festival za mjesto svog premijernog prikazivanja, otkud će, vjerujem, krenuti u uspješnu festivalsku i televizijsku distribuciju“, rekao je Oliver Sertić, direktor i selektor festivala. „Jedan od njih je i sjajan kratki film ***Naslijeđe*** Sanje Šamanović koja je na LFF-u gostovala već nekoliko puta i kao autorica i kao članica žirija. Upravo ćemo tim filmom otvoriti 14. LFF, u ponedjeljak 22.8.2016.

Svjetsku premijeru svog novog filma ***Vijesti iz Laayouna*** imat će i naš stari znanac Đuro Gavran, koji je prije tri godine na LFF-u osvojio nagradu za najbolju režiju (film *Presuda*). Ovaj put svojom snažnom i emotivnom pričom, vodi nas u Zapadnu Saharu pred šatore raseljenog naroda. Premijerno prikazujemo i kratke filmove ***201507-STDR-L*** rovinjskog autora Vjekoslava Gašparovića te ***Ti si mići mići mrav*** pulskog umjetnika i performera i.j.piNA.“, kazao je Sertić.

Festivalska publika LFF-a prva će u Hrvatskoj vidjeti talijansko-hrvatski dugometražni dokumentarac ***Tanka linija*** Nine Mimice i Paole Sangiovanni, potresan film o ratnim silovanjima u Somaliji i Bosni i Hercegovini, viđen iz perspektive nasilnika i žrtve, kao i novi dokumentarac Tomislava Žaje ***Slobodni***, toplu priču o prilagodbi osoba s intelektualnim poteškoćama na nove životne uvjete u procesu deinstitucionalizacije. Ovaj film, iako prvi put na hrvatskom festivalu, na LFF dolazi nakon nekoliko uspješnih projekcija i nagrada na drugim svjetskim festivalima. Svoje prvo festivalsko prikazivanje imat će i ***Čestica 81/5*** Maje Bošković i Renate Lučić, nastao kao rezultat Fade In-ove radionice *Izgradnja lika na filmu*, te ***Irenino ogledalo***Leona Rizmaula, svojevrsna rekonstrukcija HRT-ove serije *Portreti i susreti***.**

Pred liburnijsku publiku dolazi i dobitnik ovogodišnje nagrade Oktavijan za najbolji dokumentarni film Hrvatskog društva filmskih kritičara, vrlo intimni ***Iza lica zrcala*** Katarine Zrinke Matijević. To je ujedno jedan od samo četiri hrvatska dokumentarca uvrštena u službeni natjecateljski program Sarajevo Film Festivala. Na LFF-u je i ***Dum Spiro Spero*** pisca i dokumentarističkog debitanta Pere Kvesića, dobitnika Grand Prixa Dana hrvatskog filma i laureata nagrade „Vedran Šamanović“ koja mu je nedavno dodijeljena na Pulskom filmskom festivalu.

Nakon svjetske premijere u Puli, u Opatiju dolaze dramatične ***Pomutnje***, prvi dugometražni dokumentarac još jedne LFF-ove laureatkinje, Lane Kosovac (nagrada publike 11. LFF-a za film *Park ljubavi*). Direktno, predano i bez cenzure, Lana prati nastanak istoimene predstave Branka Brezovca te praizvedbu u New Yorku, a cijeli proces nije bio nimalo jednostavan.

U konkurenciji su i stari LFF-ovi znanci, Igor Bezinović s ***Kratkim obiteljskim filmom***, Robert Tomić Zuber je zajedno s Tomislavom Pulićem napravio vrlo aktualnog **K*andidata***, Arsen Oremović se kritički obrušava na fenomen hrvatskog nogometa u filmu ***Treći*** te splitski autor Tonći Gaćina koji se u duhovitom ***Turizmu!*** bavi naličjem ove perjanice hrvatskog gospodarstva.

S novim će se filmovima predstaviti i troje autora koji se mogu nazvati dokumentarističkim eksperimentatorima nove generacije. Zorko Sirotić predstavlja svoj kratki film, ***Kupus na lešo***, Nikica Zdunić eksperimentalno-dokumentarni esej ***Sanja***, a Elvis Lenić dolazi s reminiscencijom događaja iz Drugog svjetskog rata u kratkom **9. *januaru***.

U programu su i filmovi novih dokumentarističkih snaga: ***Administrativna pogreška*** Tina Bačuna o dijaboličnom birokratskom sustavu naše zemlje, zatim ***Cile*** debitantice Katarine Radetić o istoimenom *one man* bandu, nježni i intimni „generacijski doks“ ***Zauvijek***Monike Rusak te film najmlađih autora na ovogodišnjem festivalu, Marice Lalić i Ivice Lasića (***Pravo na rad: Onako kako smo ga ostavile***), kolektivni portret radnica „Uzora“ nakon što su izgubile zadnju bitku u procesu privatizacije njihovog poduzeća. Film je nastao na radionici dokumentarnog filma u sklopu festivala *Zgodne žene spašavaju stvar* a na 25. Danima hrvatskog nagrađen je Nagradom za etiku i ljudska prava.

Posljednjeg dana LFF-a, izvan konkurencije bit će prikazani novi filmovi suorganizatora festivala, produkcijske kuće Restart, kao i izabrani radovi polaznika Restartove Škole dokumentarnog filma. Na programu su ***Nešto o životu*** Nebojše Slijepčevića, ***Kino otok*** Ivana Ramljaka, ***Neovisna lista oportunista*** Vedrana Senjanovića i Dejana Oblaka i ***Žena zmaj*** Ivane Sansević, a Školu će predstaviti ***Ispred zastava*** Sanje Bistričić i ***Samo tvrdo*** Dražena Puklaveca kojima će ovo biti i osobni i filmski debi na nekom filmskom festivalu.

Po običaju, na LFF-u će se o filmu učiti i mnogo razgovarati, pa su i ove godine organizirane edukacije za najmlađe – Filmska početnica u suradnji s Restartom - i nešto starije – Prvi put snimam u suradnji s riječkim Filmaktivom. Publika će, neovisno o dobi i iskustvu, zasigurno štošta čuti na *case studyju* prošlogodišnje dokumentarne uspješnice, filma ***Goli***, a o procesu nastanka filma govorit će redateljica **Tiha K. Gudac** i montažer **Dragan von Petrović**.

„***Goli*** uz brojne domaće i međunarodne nagrade prošle godine, krasi i nagrada za najbolji film 13. LFF-a dok je **Petrović** nagrađen za najboljeg montažera. Time nastavljamo program dubinskog predstavljanja nastanka najuspješnijih hrvatskih dokumentaraca s kojim smo započeli prije dvije godine. Također, nakon nekoliko godina, na festival vraćamo *Kavu s autorima*, moderirani razgovor s redateljima i producentima filmova prikazanih večer prije na Ljetnoj pozornici“, kaže Sertić.

„14. izdanje festivala najavio je niz projekcija u sklopu turneje *Liburnia uplovljava*. Posebno je atraktivno još uvijek aktualno *uplovljavanje* u vrtu riječke Guvernerove palače a vjerujemo da će poseban doživljaj biti i naredno *uplovljavanje* u Loparu, od 6. do 8. kolovoza. Ove smo godine krenuli i sa *Slučajnim kinom*, programom intimnih projekcija po skrivenim lokalitetima, a oba programa imaju za cilj približiti hrvatski dokumentarac što široj publici. Po dosadašnjim reakcijama, pogotovo u nekim sredinama poput Gospića ili u konačnici Rijeke, čini se da publika za time itekako ima potrebu.

Također, vjerujemo da dobru riječ o hrvatskom dokumentarnom filmu širimo i među stranom publikom za koju je cijeli program preveden na engleski. Konačno, mislimo i na publiku koja se gradi *iznutra* pa eto, upravo su u tijeku [prijave za volontere](http://www.liburniafilmfestival.com/Novosti/Pozor-Volonteri-trazeni) koje traju do 1. kolovoza“, podsjetila je izvršna direktorica LFF-a Jelena Androić.

Rajna Miloš, ravnateljica Festivala Opatija pozvala je publiku da završi ljeto uz dokumentarce: „Jako se radujemo što će svoj iskorak i nove stranice povijesti LFF pisati upravo na Ljetnoj pozornici. Publici želim izvrstan provod uz nove uratke domaćih dokumentarista i vjerujem kako ćemo kao domaćini opravdati ukazano povjerenje ekipe LFF-a. Dišimo film, prilika je to za nezaboravan kraj ljeta!“

14. Liburnia Film Festival organizira udruga Liburnia Film Festival, suorganizatori su Restart i Udruga Delta, a partner Festival Opatija. Prijatelji festivala su Filmaktiv, Institut dokumentarnog filma iz Praga i Balkan Documentary Center. Program se izvodi uz podršku Hrvatskog audiovizualnog centra, Društva hrvatskih filmskih redatelja, Grada Opatije, Primorsko-goranske županije, Turističke zajednice grada Opatije i naravno vjerne festivalske publike.

***Traileri***

***Administrativna pogreška*** <https://vimeo.com/155496017>

***Kandidat*** <https://vimeo.com/154788382>

***Kratki obiteljski film*** <https://www.youtube.com/watch?v=fh5UKNaWdYY>

***Slobodni*** <https://vimeo.com/gralfilm/review/149868241/5f464b019b>

***Tanka*** ***linija*** <https://vimeo.com/143133146>

***Treći*** <https://www.youtube.com/watch?v=yWr9D2qbtzA>

***Zauvijek*** <https://vimeo.com/147632954>

***Kino otok*** <https://vimeo.com/147632954>

***Neovisna lista oportunista*** <https://vimeo.com/165845399>

***Nešto o životu*** <https://vimeo.com/163735243>